20050303

Decizia Consiliului

din 3 martie 2005

referitoare la încheierea Acordului dintre Comunitatea Europeană și Republica Democrată Socialistă Sri Lanka privind readmisia persoanelor aflate în situație de ședere ilegală

(2005/372/CE)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 63 alineatul (3) litera (b), coroborat cu articolul 300 alineatul (2) primul paragraf a doua teză și cu articolul 300 alineatul (3) primul paragraf,

având în vedere propunerea Comisiei,

având în vedere avizul Parlamentului European,

întrucât:

(1) Comisia a negociat, în numele Comunității Europene, un acord cu Republica Democrată Socialistă Sri Lanka privind readmisia persoanelor aflate în situație de ședere ilegală.

(2) Acordul a fost semnat în numele Comunității Europene la 4 iunie 2004, sub rezerva eventualei încheieri a acestuia la o dată ulterioară, în conformitate cu Decizia din 25 noiembrie 2003.

(3) Este necesară aprobarea acordului.

(4) Acordul instituie un Comitet mixt pentru readmisie, însărcinat cu adoptarea deciziilor cu efect juridic cu privire la unele aspecte tehnice. Prin urmare, trebuie să se prevadă proceduri simplificate pentru adoptarea unei poziții comunitare în astfel de cazuri.

(5) În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit și-a exprimat dorința de a participa la adoptarea și la aplicarea prezentei decizii.

(6) În conformitate cu articolele 1 și 2 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din protocolul menționat anterior, Irlanda nu participă la adoptarea prezentei decizii și nu este obligată de aceasta, nici supusă aplicării ei.

(7) În conformitate cu articolele 1 și 2 din Protocolul privind poziția Regatului Danemarcei, anexat la Tratatul privind Uniunea Europeană și la Tratatul de instituire a Comunității Europene, Regatul Danemarcei nu participă la adoptarea prezentei decizii și nu este obligat de aceasta, nici supus aplicării ei,

DECIDE:

Articolul 1

Se aprobă în numele Comunității Acordul dintre Comunitatea Europeană și Republica Democrată Socialistă Sri Lanka privind readmisia persoanelor aflate în situație de ședere ilegală, precum și declarațiile anexate la acesta.

Textul acordului este atașat la prezenta decizie.

Articolul 2

Președintele Consiliului procedează la notificarea prevăzută la articolul 21 alineatul (2) din acord.

Articolul 3

Comisia, asistată de experți din statele membre, reprezintă Comunitatea în cadrul Comitetului mixt pentru readmisie instituit de articolul 17 din acord.

Articolul 4

După consultarea unui comitet special desemnat de Consiliu, Comisia adoptă poziția Comunității în cadrul Comitetului mixt pentru readmisie în ceea ce privește adoptarea regulamentului de procedură a acestui comitet, în conformitate cu articolul 17 alineatul (5) din acord.

În ceea ce privește toate celelalte decizii ale Comitetului mixt pentru readmisie, Consiliul, hotărând cu majoritate calificată, la propunerea Comisiei, adoptă poziția comunitară.

Articolul 5

Prezenta decizie se publică în Jurnalul Oficial al Uniunii Europene.

Adoptată la Bruxelles, 3 martie 2005.

Pentru Consiliu

Președintele

F. Biltgen

--------------------------------------------------